U-I-55/91
Natisni
Opravilna št.:
U-I-55/91
Datum odločitve:
19. 12. 1991
ECLI:
ECLI:SI:USRS:1991:U.I.55.91
Akt:
Pravila sklada za vzajemno pomoč samostojnih obrtnikov Slovenije, z dne 19/5-1989, 2. tč. 1. odst. 29. čl.
Izrek:
Pobuda za oceno ustavnosti in zakonitosti izpodbijane določbe pravil se ne sprejme.
Evidenčni stavek:
Ni v nasprotju z načelom enakosti občanov določba pravil sklada za vzajemno pomoč samostojnih obrtnikov Slovenije, ki različno ureja pravico do skladov pokojnine glede na to, ali je invalidnost nastala kot posledica nesreče pri delu ali poklicne bolezni ali kot posledica bolezni ali nesreče izven dela.
Geslo:
Okoliščine nastanka invalidnosti (nesreče pri delu ali poklicna bolezen - posledica bolezni ali nesreče izven dela) kot podlaga za urejanje teh vprašanj v aktu sklada za vzajemno pomoč samostojnih obrtnikov.

Pravica do pokojnine - samostojni obrtniki.

Ustavno načelo enakosti občanov.
Pravna podlaga:
Ustava 1974, 204. čl.

Zakon o postopku pred Ustavnim sodiščem SR Slovenije (ZUSS), 15. čl.
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
akt društva
Vlagatelj:
Dane Mižigoj, Krško
Datum vloge:
30. 5. 1991
Vrsta odločitve:
sklep
Vrsta rešitve:
nesprejem pobude
Dokument:
US15238
U-I-55/91-9
19/12-1991
S K L E P
Ustavno sodišče Republike Slovenije je na seji dne 19/12-1991 obravnavalo pobudo Daneta Mižigoja iz Krškega in
s k l e n i l o :
Ustavno sodišče ne sprejme pobude in ne bo začelo postopka za oceno ustavnosti in zakonitosti 2. točke prvega odstavka 29. člena pravil Sklada za vzajemno pomoč samostojnih obrtnikov Slovenije, ki so bila sprejeta na občnem zboru sklada dne 19. maja 1989.
O b r a z l o ž i t e v
Občan je dal pobudo za oceno ustavnosti in zakonitosti v izreku tega sklepa navedene določbe pravil, po kateri član, ki je spoznan za invalida I. kategorije kot posledice bolezni ali nesreče izven dela, pridobi pravico do skladove invalidske pokojnine, če je dopolnil čakalno dobo petih let. Pobudnik meni, da razlikovanje invalidnosti glede na to, ali je le-ta nastala kot posledica nesreče izven dela ali bolezni ali pa kot posledica nesreče na delu ali poklicne bolezni, nasprotuje ustavnemu načelu enakosti občanov, saj vsi invalidi I. kategorije niso zmožni opravljati svoje obrtne dejavnosti, ne glede na to, kako je invalidnost nastala.
Pobuda ni utemeljena.
Po 204. členu ustave ima delavec med drugim pravico do zdravstvenega in drugega varstva in do osebne varnosti pri delu. Izhajajoč iz konvencij in priporočil Mednarodne organizacije dela področje varstva pri delu ureja več zakonov. Ti zakoni, med njimi tudi zakon o temeljnih pravicah iz pokojninskega in invalidskega zavarovanja (Uradni list SFRJ, št. 23/82 s spremembami in dopolnitvami), pravice in dolžnosti urejajo tako, da bi bila delavcem zagotovljena čim večja varnost. Iz tega sledi tudi, da so pravice delavcev, pri katerih nastane invalidnost kot posledica nesreče pri delu ali kot posledica poklicne bolezni, urejene drugače kot pravice delavcev, pri katerih je invalidnost nastala kot posledica bolezni ali nesreče izven dela. Po tem načelu se zgleduje tudi izpodbijana ureditev v pravilih obravnavanega sklada. Ker gre torej za različno pravno urejene oziroma varovane okoliščine, v katerih je invalidnost nastala, ni podana kršitev načela enakosti občanov, če izpodbijani 29. člen pravil sklada za vzajemno pomoč različno ureja pravico do skladove pokojnine glede na to, ali je invalidnost nastala kot posledica nesreče pri delu ali poklicne bolezni ali kot posledica bolezni ali nesreče izven dela.
Ustavno sodišče je sklenilo, kot je razvidno iz izreka tega sklepa, na podlagi 15. člena zakona o postopku pred Ustavnim sodiščem SR Slovenije (Uradni list SRS, št. 39/74 in 28/76).
P r e d s e d n i k
dr. Peter Jambrek